**TUKUMA NOVADA DOME**

Reģistrācijas Nr. 90000050975

Talsu iela 4, Tukums, Tukuma novads, LV-3101

Tālrunis 63122707, mobilais tālrunis 26603299

[www.tukums.lv](http://www.tukums.lv) e-pasts: [pasts@tukums.lv](mailto:pasts@tukums.lv)

**LĒMUMS**

Tukumā

**2024. gada 19. decembrī Nr. TND/1-1.1/24/837**

(prot. Nr. 18, 25. §)

**Par pašvaldības kustamās mantas – augošu koku – nekustamajā īpašumā “Jaunsulas”, Sēmes pagastā, Tukuma novadā, atsavināšanu un izsoles noteikumu apstiprināšanu**

Tukuma novada pašvaldības (turpmāk – pašvaldība) bilancē ir kustamā manta – augoši koki 1. kvartālā, 9., 10., 14. un 24. nogabalā, nekustamajā īpašumā “Jaunsulas”, Sēmes pagastā, Tukuma novadā (turpmāk – Cirsmas). Zemes vienības kadastra apzīmējums 90780020061. Cirsmu platība 3,75 ha.

Publiskas personas mantas atsavināšanas likuma 3. panta otrā daļa noteic – *publisku personu mantas atsavināšanas pamatveids ir mantas pārdošana izsolē,* 4. panta pirmā daļa noteic *– atvasinātas publiskas personas mantas atsavināšanu var ierosināt, ja tā nav nepieciešama attiecīgai atvasinātai publiskai personai vai tās iestādēm to funkciju nodrošināšanai*, 6. panta otrā daļa noteic – *atļauju atsavināt atvasinātas publiskas personas kustamo mantu dod attiecīgās atvasinātās publiskās personas lēmējinstitūcija vai tās noteikta institūcija,* 8. panta ceturtā daļa noteic – *atsavināšanai paredzētās kustamās mantas novērtēšanu organizē publiska persona, tās iestāde vai kapitālsabiedrība, kuras valdījumā vai turējumā atrodas attiecīgā manta.*

Publiskas personas mantas atsavināšanas likuma 1. panta pirmās daļas 6. punkts noteic, ka *nosacītā cena ir kustamās mantas vērtība, kas noteikta atbilstoši* [*Standartizācijas likumā*](https://likumi.lv/ta/id/50425-standartizacijas-likums) *paredzētajā kārtībā apstiprinātajiem īpašuma vērtēšanas standartiem.*

Saskaņā ar sertificēta vērtētāja sabiedrības ar ierobežotu atbildību “TF Universal”, reģistrācijas numurs 41503053180 (turpmāk – SIA “TF Universal”) (eksperts augošu koku novērtēšanā Oļegs Aleksejevs, sertifikāts Nr. 494 M) 2024. gada 19. novembra slēdzienu par nekustamā īpašuma “Jaunsulas”, Sēmes pagastā, Tukuma novadā, cirsmas tirgus vērtību Cirsmu tirgus vērtība ir 51 700,00 EUR (piecdesmit viens tūkstotis septiņi simti *euro*) bez pievienotās vērtības nodokļa (turpmāk – bez PVN). Pašvaldības izdevumi par SIA “TF Universal” pakalpojumiem ir 737,50 EUR(septiņi simti trīsdesmit septiņi *euro*, 50 centi). Cirsmu nosacītā cena ir 52 437,50 EUR (piecdesmit divi tūkstoši četri simti trīsdesmit septiņi *euro*,50 centi) (51 700 + 737,50).

Pamatojoties uz minēto, Tukuma novada domes Īpašumu apsaimniekošanas un privatizācijas komisija (turpmāk – Komisija) 2024. gada 4. decembra sēdē sagatavojusi lēmuma projektu izskatīšanai komiteju apvienotajā sēdē un Tukuma novada domes sēdē ar ierosinājumu atsavināt Cirsmas elektroniskā izsolē ar augšupejošu soli par izsoles sākumcenu (nosacīto cenu) 60 000,00 EUR (sešdesmit tūkstoši *euro*).

Pamatojoties uz Pašvaldību likuma 10. panta pirmās daļas 17. punktu, 73. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 3. panta pirmās daļas 1. un 2. punktu, Publiskas personas mantas atsavināšanas likuma 1. panta pirmās daļas 6. punktu, 3. panta otro daļu, 4. panta pirmo daļu, 6. panta otro daļu, 8. panta ceturto daļu un 10. panta otro daļu, Komisijas 2024. gada 4. decembra lēmumu, Tukuma novada dome nolemj:

1. atsavināt pašvaldības kustamo mantu – cirsmas 1. kvartālā 9., 10., 14. un 24. nogabalā nekustamajā īpašumā “Jaunsulas”, Sēmes pagastā, Tukuma novadā, ar zemes vienības kadastra apzīmējumu 90780020061 pārdodot tās elektroniskā izsolē ar augšupejošu soli.

Cirsmu platība 3,75 ha, pārdodamais apjoms – 1231,28 m3, cirtes paņēmiens – kailcirte,

2. Cirsmu izsoles sākumcenu noteikt **60 000,00 EUR** (sešdesmit tūkstoši *euro)*,

3. apstiprināt Cirsmu izsoles noteikumus Nr. 106 (pielikumā),

4. uzdot Komisijai organizēt Cirsmu izsoli,

5. informāciju par izsoli publicēt laikrakstā “Latvijas Vēstnesis”, elektronisko izsoļu vietnē <https://izsoles.ta.gov.lv> un pašvaldības tīmekļvietnē [www.tukums.lv](http://www.tukums.lv),

6. uzdot pašvaldības izpilddirektoram Ivaram Liepiņam veikt kontroli par lēmuma izpildi.

Domes priekšsēdētāja vietnieks Imants Valers